Nóg twee dalk beseer in Vanderbijlpark-skieteryDie vulstasie in Sharpeville waar die skieter selfmoord gepleeg het. (Foto: Twitter) Die polisie soek na nog twee mense wat moontlik gewond of beseer is toe ŉ man Dinsdagaand op inwoners van Vanderbijlpark losgebrand het. Altesaam drie mense, onder wie die skieter, is dood en drie ander vermoedelik gewond of beseer gedurende die skiettog wat dié dorp vandeesweek geruk het. Maroela Media het vroeër berig ŉ man het Dinsdagaand met sy goudkleurige BMW X5 rondgery en op inwoners losgebrand voordat hy homself by ŉ vulstasie in Sharpeville om die lewe gebring het. Die 18-jarige Nathan Hebler en nog ŉ volwasse man, glo ŉ karwag by Checkers, is gedurende die skiettog raakgeskiet en het later in die hospitaal aan hul beserings beswyk. Hebler se pa, Johan, is saam met sy seun voor ŉ kitskosplek in Frikkie Meyer-boulevard geskiet toe die skieter buite in dié straat losgebrand het. Hy word steeds in die hospitaal behandel en is in ŉ bestendige toestand. Nathan Hebler is buite die kitskosplek in Vanderbijlpark geskiet. Hy het later gesterf. (Foto: Facebook) Kapt. Kay Makhubele, woordvoerder van die polisie, het Donderdag aan Maroela Media gesê die polisie vermoed dat nog twee mense gedurende die voorval beseer is. Die polisie probeer egter in dié stadium nog vasstel waar dié mense is en of hulle wel gewond of beseer is. Dit is nie in dié stadium duidelik of die persone raakgeskiet of deur die skieter omgery is nie. Makhubele kon ook nie in dié stadium die skieter se identiteit bekend maak nie. Hy het wel bevestig dat die man 49 jaar oud is. Hy sê bewerings dat die man ook sy vrou en kinders geskiet het voordat hy selfmoord gepleeg het, is onwaar. “Die motief vir die voorval is nog onbekend.” Drie sake van moord en drie van poging tot moord word ondersoek. ŉ Geregtelike doodsondersoek word ook gedoen.